**Εισαγωγική ομιλία του π. Μιχάλη στη Γιορτή των Χριστουγέννων 2017**

**16 Δεκεμβρίου 2017**

 Το έλεος του Θεού μας αξιώνει για μια ακόμα φορά να εορτάσουμε το παμμέγιστο γεγονός της ενανθρωπίσεως του Υιού και Λόγου του Θεού. Ο Θεός να χαρίζει στον καθένα μας βαθιά συναίσθηση και επίγνωση του παμμέγιστου αυτού γεγονότος. Τα Χριστούγεννα είναι το γεγονός που σφράγισε την ανθρώπινη ιστορία. Αν μπορούσαμε να το βιώνουμε πάντοτε συγκλονιστικά, να αναμοχλεύει το είναι μας. Αν καταφέρνουμε να μας συγκινεί τα τρίσβαθα της ψυχής μας, να μας απορροφά, να μας μεταμορφώνει ψυχικά. Να μας ανεβάζει στο Θεό και να μας ενώνει μαζί Του. Αν μπορούσαμε να το ζήσουμε έστω και για κάποιες στιγμές, τότε θα ήταν στιγμές του παραδείσου. Δίπλα στο Θείο βρέφος στη φάντη. Ζώντας και δοξολογώντας μαζί με τους αγγέλους.

 Ολόκληρο το μυστήριο της σωτηρίας μας συγκεφαλαιώνεται και συνοψίζεται στις τέσσερις λέξεις του Αποστόλου Παύλου: «Θεός εφανερώθη εν σαρκί» (Α’ Τιμοθ. γ’16). Ο Χριστός μας, ο Υιός και Λόγος του Θεού Πατρός, ο ενανθρωπίσας Σωτήρας και Λυτρωτής, όπως τον αποκαλεί η Υμνωδία της Εκκλησίας, ήρθε στον κόσμο για μας, κινούμενος απ’ την απέραντη Αυτού αγάπη για να μας αναπλάσει, να μας αναδημιουργήσει, να μας ανοίξει διάπλατα τη Βασιλεία των ουρανών.

 Γι αυτό και τη νύκτα των Χριστουγέννων ανοίγουν οι ουρανοί και αποκαλύπτονται οι Άγγελοι να ψάλλουν το «Δόξα εν υψίστοις Θεώ».

 Μας καλεί ο Χριστός να ζήσουμε συνειδητά την παρουσία Του μέσα στις καρδιές μας. Ο ίδιος με στοργή ζητά την αγάπη μας. Θέλει να του ανοίξουμε την πόρτα της ψυχής μας για να μπει στις καρδιές μας. Κτυπά την πόρτα της ψυχής μας όπως τότε τη σκοτεινή νύκτα στη Βηθλεέμ. Θέλει να μας περιλούσει με το Φως το ανέσπερο, το δικό του Φως. Αυτό το Φως που φώτιζε το δρόμο στους Μάγους. Αν τον δεχτούμε θα μας πλημμυρίσει με τη χαρά της πραγματικής ζωής.

Τα Χριστούγεννα είναι η πηγή της χαράς μας, γιατί «Ο Λόγος σαρξ εγένετο και εσκήνωσεν εν ημίν». Είναι η αφετηρία της ελπίδας μας, το χαρούμενο ξεκίνημα στη μεγάλη πορεία μας. Σκιρτά η ψυχή από αγαλλίαση γιατί «ο λαός ο καθήμενος εν σκότει είδε φως μέγα». Δεν ζούμε πια στη χώρα και τη σκιά του θανάτου. Πορευόμαστε με το οδηγητικό αστέρι της πίστεως που καταυγάζει τη ζωή μας και φωτίζει τα βήματά μας. Είναι η μέρα του Θείου Δώρου που πρόσφερε ο ουράνιος Πατέρας στα παιδιά Του: «Παιδίον εγεννήθη ημίν, υιός και εδόθη ημίν».

 Τα Χριστούγεννα δεν είναι απλά ένα μεγάλο γεγονός που χάνεται στα βάθη των αιώνων. Είναι μια σύγχρονη πραγματικότητα, η «ευδοκία» του Θεού για τον άνθρωπο κάθε εποχής. Είναι η πηγή της ειρήνης μας. Της αληθινής ειρήνης που έψαλλαν οι άγγελοι την άγια εκείνη νύκτα και γεμίζει τις καρδιές μας. Υπάρχει λοιπόν πιο χαρμόσυνο γεγονός, μεγαλύτερη χαρά από αυτή που έφερε η ενανθρώπιση του Θεού;

 Ας προβληματιστούμε λοιπόν. Έχουμε ετοιμάσει την καρδιά μας να γίνει φιλόξενη φάτνη για να τον δεχτεί; Να γίνει η γέννηση του Χριστού η δική μας αναγέννηση; Τέτοια Χριστούγεννα αξίζει να ζήσουμε. Χριστούγεννα που μένουν, που διαρκούν για πάντα, που εξαγιάζουν ολόκληρη τη ζωή μας.

 Καλά και ευλογημένα Χριστούγεννα.